LEO เซ็น MOU “ไปรษณีย์ไทย ดิสทริบิวชั่น” พัฒนาบริการขนส่งครบวงจร
LEO ลงนาม MOU ร่วมกับ “ไปรษณีย์ไทย ดิสทริบิวชั่น” เพื่อพัฒนาบริการขนส่งทั้งในประเทศและต่างประเทศอย่างครบวงจร
LEO ลงนาม MOU ร่วมกับ “ไปรษณีย์ไทย ดิสทริบิวชั่น” เพื่อพัฒนาบริการขนส่งทั้งในประเทศและต่างประเทศอย่างครบวงจร
5 ส.ค. 2564

นายเกตติวิทย์ สิทธิสุนทรวงศ์ ประธานเจ้าหน้าที่บริหารบริษัท ลีโอ โกลบอล โลจิสติกส์จำกัด (มหาชน) LEO ได้มีการลงนามบันทึกข้อตกลงความร่วมมือในโครงการพัฒนาบริการขนส่งครบวงจร (Total Solution Logistics Services) กับนายพีระ อุดมกิจสกุล กรรมการผู้จัดการบริษัท บริษัท ไปรษณีย์ไทยดิสทริบิวชั่น จำกัด (ปณท.ดบ.) โดยในบันทึกข้อตกลงความร่วมมือดังกล่าว ทั้งสองฝ่ายมีความประสงค์ที่จะร่วมมือพัฒนาบริการขนส่งครบวงจร (Total Solution Logistics Services) ตลอดจนพัฒนาการขนส่งและกระจายวัคซีน เพื่อให้ครอบคลุมถึงการขนส่งสินค้าระหว่างประเทศ  การจัดเก็บและกระจายสินค้าภายในประเทศ และร่วมกันพัฒนาบริการสำหรับตลาดและลูกค้าในกลุ่ม E-Commerce/Social Commerce
พร้อมทั้งการให้บริการ E-fulfilment Centre ในการขนส่งสินค้าทั้งภายในประเทศและต่างประเทศ การให้บริการขนส่งสินค้าควบคุมอุณหภูมิ (Cold Chain Logistics) รวมถึงร่วมกันพัฒนาบริการใหม่ ๆ ที่เกี่ยวข้องกับการขนส่งสินค้าระหว่างประเทศที่สามารถต่อยอดทางธุรกิจให้กับทั้งสองฝ่าย
นายเกตติวิทย์ สิทธิสุนทรวงศ์ ประธานเจ้าหน้าที่บริหาร LEO เปิดเผยว่า การร่วมมือในครั้งนี้เป็นการนำจุดแข็งของทั้ง 2องค์กรมาพัฒนาระบบโลจิสติกส์ ได้อย่างครบวงจรจากต้นทางถึงปลายทางครอบคลุมได้มากทุกทวีปทั่วโลก ซึ่งเชื่อว่าการจับมือในครั้งนี้ จะสามารถต่อยอดพัฒนาธุรกิจได้อีกจำนวนมาก รวมทั้งในเรื่องการขนส่งยาเวชภัณฑ์และวัคซีน ที่กำลังมีความสำคัญอย่างมากในโอกาสต่อไป
ส่วน นายพีระ อุดมกิจสกุล กรรมการผู้จัดการ บริษัท ไปรษณีย์ไทยดิสทริบิวชั่น จำกัด กล่าวว่า ทางบริษัทไปรษณีย์ไทยดิสทริบิวชั่น จำกัดมีความยินดีอย่างยิ่ง การร่วมมือในครั้งนี้ ถือเป็นมิติของภาครัฐและเอกชน โดยเฉพาะทางบริษัท ลีโอโกลบอล โลจิสติกส์จำกัด ซึ่งเป็นบริษัทชั้นนำด้าน ธุรกิจโลจิสติกส์ และการขนส่งระหว่างประเทศมานานกว่า 30 ปี  ซึ่งจะทำให้ทำงานด้านโลจิสติกส์  แวร์เฮ้าส์ สมบูรณ์และครบวงจรมากขึ้นเป็นการนำความโดดเด่นของ 2 บริษัทของคนไทยร่วมกันต่อสู้ แข่งขันนอกประเทศในระดับสากล ทำให้ประเทศไทยเจริญยั่งยืนต่อไป
สำหรับความร่วมมือในครั้งนี้ สอดคล้องกับเป้าหมายของบริษัท ไปรษณีย์ไทยดิสทริบิวชั่น จำกัด ที่มุ่งมั่นเตรียมการรองรับบริการด้านโลจิสติกส์ แบบครบวงจรอย่างยั่งยืนในอนาคต โดยได้พัฒนาระบบการกระจายและจัดส่งสินค้าที่สร้างความสะดวกและรวดเร็วให้กับผู้ใช้บริการ ไม่ว่าจะเป็นการจัดเส้นทางขนส่ง ระบบการตรวจสอบรถขนส่งสินค้า ระบบการติดตามรถขนส่งด้วยรหัสบาร์โค้ด ที่แม่นยำและเที่ยงตรง ด้วยการนำระบบ  GDP ที่ทันสมัยมาใช้  มีพนักงานขับรถอยู่ในเกณฑ์มาตรฐาน Q-MARK
รวมถึงผ่านการรับรองมาตรฐานจากระบบบริหารงานคุณภาพ ISO 9001: 2015 และระบบการจัดการสิ่งแวดล้อม ISO 14001: 2015  รับรองแผนการจัดส่งและส่งมอบที่ตรงเวลา On Time Delivery  สามารถตรวจสอบสถานะได้ทำให้ที่ผ่านมา บริษัท ไปรษณีย์ไทยดิสทริบิวชั่น จำกัด เป็นองค์กรที่ได้รับการยอมรับและความไว้วางใจจากผู้ประกอบการในสินค้าทุกประเภท รวมไปถึงสินค้าประเภทยาและเวชภัณฑ์  ที่ทั้งหน่วยงานภาครัฐและภาคเอกชน ใช้บริการอย่างต่อเนื่อง